Sanford Robinson Gifford

Sanford Robinson Gifford (Greefield, New York, 10 a viz Gouere 1823 – New York, 29 a viz Eost 1880) a oa ul livour stadunanat en eil remziad al luskad Hudson River School. Unan eus pennoù al luskad Luminism e oa ivez, dre e zoare da livañ gouleier an natur.
Pevare bugel diwar unnek un tiegezh Quakers e oa S. R. Gifford, bet ganet e GreenField, New York, mab da Elihu Gifford, rener un deuzerezh, hag e bried Eliza Robinson Starbuck.
En Hudson e voe desavet kent mont d'ar skol-veur Brown University e Providence, Rhode Island, e 1842, oadet a 19 vloaz ; goude daou vloavezh eno e paouezas gant e studi. E 1845 ec'h eas da New York da studiañ an tresañ poltredoù gant al livour saoz J. R. Smith (1775-1849). Kemer kentelioù tresañ en National Academy of Design (NAD) e New York a eure ivez adalek 1846 betek 1849, ouzhpenn kentelioù korfadurezh denel e Crosby Street Medical College.
Hag eñ bezañ ur poltredour dre e stummadur e troas da weledvaour goude meur a valeadenn er Menezioù Catskill e gevred stad New York en hañv. Dizale e werzhas taolennoù, hag un dremmvro e voe an oberenn gentañ a lakaas war ziskouez en NAD e 1847 — betek e dremenvan e tiskouezas eno, salv e 1869 ha 1875. Kenderc'hel gant ar vicher a weledvaour a reas, betek bezañ unan eus livourien bennañ an Hudson River School (HRS). E 1851 e voe dilennet da vignon an NAD, ha da ezel e 1854.
Evel ar braz eus izili an HRS, Sanford R. Gifford a veajas kalz evit kavout gweledvaoù da lakaat war ar lien. Goude kornioù-bro e stad New York, e New Jersey hag e New England ec'h eas da Europa adalek 1855 betek 1857 evit studiañ arz ar Bed Kozh ha tresañ dremmvroioù evit e daolennoù da zont. E-kerzh e veaj e kejas ouzh Worthington Whittredge (1820-1910), un ezel all eus an HRS, hag ouzh al livour alaman-ha-stadunanat Albert Bierstadt (1830-1902) ; redek bro a eure ganto.
Er bloaz 1858 ec'h eas da welet Mount Mansfield, menez uhelañ Vermont (1 339 metr), gant e geneil Jerome Thompson (1814-1886). Un 20 taolenn bennak a livas diwar an tresadennoù en devoa graet eno ; unan anezho, Mount Mansfield (1858), a voe lakaet war ziskouez en NAD e 1859 ; J. Thompson ivez a lakaas unan eus e daolennoù war ziskouez, Belated Party on Mansfield Mountain.
D'an 12 a viz Ebrel 1861 e tarzhas ar Brezel diabarzh ; Sanford R. Gifford a voe anvet da gorporal e 7vet Rejimant Troadeien New York, o tiwall Washington, D.C. ha Baltimore adalek 1861 betek 1863.
En hañv 1867, daou vloaz goude diwezh ar brezel, e tremenas Gifford ar braz eus e amzer o livañ dindan an amzer war aodoù New Jersey, ma livas The Mouth of the Shrewsbury River, unan eus taolennoù meur ar mare-se en SUA.
Un eil beaj da Europa a voe e 1868, a-raok mont d'ar Reter-Nesañ ; en Egipt e voe S. R. Gifford e 1869, goude bezañ tremenet dre C'hres ha Turkia. Bloaz war-lerc'h, en hañv 1870, e voe er Menezioù Roc'hellek gant izili eus an NAD : Worthington Whittredge ha John Frederick Kensett.
Alies ec'h implije S. R. Gifford un dresadenn diwezhatoc'h, bloaziadoù diwezhatoc'h a-wechoù, evit skorañ e awen ganti pe evit klotañ gant goulenn un arval : bez' ez eus 36 taolenn a-zivout Venezia hag a zo diazezet war dresadennoù a reas eno.
Er bloaz 1874 e savas an arzour ul listenn a anvas A List of Some of My Chief Pictures ("Ul listenn eus ma zaolennoù pennañ"), a hizivaas e 1880 Ur perzh boutin d'an oberennoù-se eo ar gouloù-heol gwanaet gant brumenn ; alies e vez ul lennad dour en dalenn dostañ pe greiz, o tisteurel an dremmvro ziamen.
E miz Mezheven e timezas Sanford R. Gifford, oadet a 53 bloaz, da intañvez unan eus e vignoned, Mary Cecilia Canfield (1824-1887). Tri bloaz goude, d'an 29 a viz Eost 1880, e varvas an arzour e New York diwar ur barrad malaria.
Er bloaz 1881 e voe embannet gant ar Metropolitan Museum of Art (MET) New York ur c'hatalog 734 oberenn diwar zorn Sanford R. Gifford
Setu amañ ul listenn darnel eus oberennoù Sanford R. Gifford ; e druz emañ an oberennoù en devoa lakaet en e listenn Chief Pictures".